## Pravilnik o postupku homologacije traktora za poljoprivredu i šumarstvo s obzirom na putnička sjedala TPV 308 (izdanje 01)

### NN 24/2011 (23.2.2011.), Pravilnik o postupku homologacije traktora za poljoprivredu i šumarstvo s obzirom na putnička sjedala TPV 308 (izdanje 01)

DRŽAVNI ZAVOD ZA MJERITELJSTVO

505

Na temelju članka 275. stavak 3. Zakona o sigurnosti prometa na cestama (»Narodne novine« br. 67/08) ravnatelj Državnog zavoda za mjeriteljstvo donosi

PRAVILNIK

O POSTUPKU HOMOLOGACIJE TRAKTORA ZA POLJOPRIVREDU I ŠUMARSTVO S OBZIROM NA PUTNIČKA SJEDALA TPV 308 (IZDANJE 01)[[1]](#footnote-29081-1)(\*)

Članak 1.

Ovim Pravilnikom propisuje se postupak homologacije traktora za poljoprivredu i šumarstvo s obzirom na putnička sjedala.

Odredbe ovoga Pravilnika primjenjuju se na traktore iz stavka 1. ovoga članka kategorija T1, T3 i T4 prema definiciji traktora u točki 11. članka 4. Pravilnika o homologaciji tipa traktora za poljoprivredu i šumarstvo (izdanje 01) (»Narodne novine« br. 16/09), a kategorizacije u Prilogu II. A toga Pravilnika, s najvećom konstrukcijskom brzinom do 40 km/h.

Članak 2.

Postupak homologacije za traktore s obzirom na putnička sjedala provodi se sukladno odredbama norme HRN EN 15694:2010: Poljoprivredni i šumarski traktori – sjedala za rukovatelja – zahtjevi i način ispitivanja i članaka 8. – 10. Pravilnika o homologaciji tipa traktora za poljoprivredu i šumarstvo (izdanje 01) (»Narodne novine« br. 16/09).

Članak 3.

Novi traktori s obzirom na putnička sjedala mogu se homologirati, uvoziti i stavljati na tržište ako zadovoljavaju zahtjeve ovoga Pravilnika.

Članak 4.

Poslove u postupku homologacije za traktore iz članka 1. ovoga Pravilnika može obavljati pravna ili fizička osoba koja ispunjava uvjete za ovlašćivanje tehničke službe propisane Pravilnikom o homologaciji tipa traktora za poljoprivredu i šumarstvo (izdanje 01).

Članak 5.

Tijelo nadležno za homologaciju traktora u smislu odredaba ovoga Pravilnika je Državni zavod za mjeriteljstvo (u daljnjemu tekstu: Zavod).

Članak 6.

Zavod će dodijeliti certifikat o homologaciji tipa traktora s obzirom na putnička sjedala, ako taj tip traktora zadovoljava zahtjeve ovoga Pravilnika.

Članak 7.

Odredbe članka 3. ovoga Pravilnika stupaju na snagu 1. listopada 2011. godine za homologaciju novih tipova traktora, a 31. kolovoza 2012. godine za sve nove traktore koji se prvi put registriraju u Republici Hrvatskoj.

Za sve nove traktore važeće su i homologacije dodijeljene prema zahtjevima Pravilnika o postupku homologacije traktora za poljoprivredu i šumarstvo s obzirom na putnička sjedala TPV 308 (izdanje 00) (»Narodne novine« br. 100/07). Upućivanje na taj Pravilnik u drugim propisima smatra se upućivanjem na ovaj Pravilnik.

Članak 8.

Pravilnik o postupku homologacije traktora za poljoprivredu i šumarstvo s obzirom na putnička sjedala TPV 308 (izdanje 00) (»Narodne novine« br. 100/07) prestaje važiti 31. kolovoza 2012. godine.

Članak 9.

Pozivanje u ovom Pravilniku na ‘homologaciju’, od dana pristupanja Republike Hrvatske u članstvo Europske unije, smatrat će se pozivanjem na ‘EU homologaciju’.

Članak 10.

Ovaj Pravilnik stupa na snagu osmoga dana od njegove objave u »Narodnim novinama«.

Klasa: 011-02/11-02/04

Urbroj: 558-04-02-02/1-11-2

Zagreb, 14. veljače 2011.

Ravnatelj
dr. sc. Krešimir Buntak, v. r.

[[1](#footnote-29081-1-backlink)](\*) Pravilnik preuzima sadržaj Direktive Vijeća 76/763/EEZ od 27. srpnja 1976. o usklađivanju zakonodavstva država članica koje se odnosi na putnička sjedala za traktore na kotačima za poljoprivredu ili šumarstvo, s uključenim izmjenama i dopunama u direktivama 82/890/EEZ, 97/54/EZ, 1999/86/EZ i 2010/52/EU.

Pravilnik, NN 24/2011-505